钦定古今图书集成/明伦汇编/闺媛典/第088卷 > 张士柏妻陈氏
## 钦定古今图书集成/明伦汇编/闺媛典/第088卷 > 张士柏妻陈氏

按《松江府志》：“陈氏，苏州吴江士人张士柏妻。士柏死，
氏年二十三，矢志自守。里豪徐洪觇知氏有容色，贿
士柏兄有筠，谋纳为妾，与俞媪设计劫致之家，氏守
死不可犯。洪怒，以予其奴。奴疥而秃，使逼之，氏求死
益力。其中表徐道隆闻变，告其父陈翁，乃得归。讼于
县，县令章日炌纳洪赂，枉其词。氏引刀自刺，日炌使”
隶批颊笮指，下之狱。会推官刘鸣行县，得出。时巡按
路振飞行部松江，乃与父奔控。既投牒，即引刀自刎，
血殷然洒地，遂绝。振飞大惊悼，出俸金厚殓之，时崇
祯丙子四月二日。殡于东禅寺，郡人士皆具椒醑，为
诗文奠之。董文敏题其旌曰“女中。”荆聂路公捕洪，置
于法，寻上其事，建坊旌之。日炌斥去，未几死，诸与洪
同谋者，相继鬼诛。沈因仲、正宗记其事。